text:
Mundo ta poniendo atencion particular na naturalesa of sea bida riba tera. Aruba tambe ta haci tur esfuerso pa promove un desaroyo cu ta mas sostenibel y duradero, segun e Sustainable Development Goals, specificamente e SDG 15 cu ta concerni Naturalesa/bida riba tera. Cu e meta aki den mente, e conservacion di nos Mangelnan ta un compromiso importante pa nos.
Nos a elabora riba tres otro mangelnan caba cu ta: Mangel Tam (Rhizophora mangle), Zwartmangel (Avicennia germinans) y e Fofoti (Conocarpus erectus).E Mangel Shimaron ta e delaster mangel cu DNM ta elabora riba dje e siman aki.
Antes tin hende cu tawata yam’e Mangel Cora, pero esaki por trece confusion como cu na Ingles e Mangel Shimaron ta yama “White Mangrove”. Pues, ta preferibel pa yam’e Mangel Shimaron pa preveni bruhamento. E mata aki no ta crece mas di 6 meter di haltura y ta saca un flor color blanco di mas o menos 0.5 cm. E ta saca un fruta (no pa come) color berde plat di 1 pa 2 cm largo y 1 cm hancho. E fruta ta crece manera un hala chiquito y e simia ta color cora. Ora e simia hecha cu e mata nobo ta crece y sali di e simia, ta yam’e viviparie.
Mangel Shimaron ta e sorto menos comun cu e otro sortonan. Por reconoce e Mangel Shimaron na e briyo cora cu e tin ora e ta jong. Su blachi ta oval y berde cla. E Mangel Shimaron ta absorba e awa di lama door di su reisnan y ta saca exceso di salo via di conopinan cu ta riba e takinan net bou di e blachinan. Su flornan ta yen di nectar y ta un bon mata di honing. Na hopi pais ta traha te di su troncon pa uza ora bo tin diarea cu sanger den dje. Na Aruba Mangel Shimaron ta crece den areanan manera Baby Beach, Spaans Lagoen, Mangel Halto y Santo Largo na Savaneta. E cantidad di e Mangelnan Shimaron ta birando menos.
E informacion treci padilanti pa DNM ta pa informa y conscientisa pueblo ariba nos flora y fauna local. Ta di importancia tambe pa menciona cu tur cuater sorto di mangel ta protegi tambe pa nos ley local, articulo 4, inciso 1 y 2, tambe articulo 26 inciso 1 di e Natuurbeschermingsverordening (AB1995 no2). Pa un lista completo di e sortonan protegi pa e ley por subi e website di DNM dnmaruba.org.


c: text/html

text:
Polis na Guatemala a bisa cu nan a captura e lider di e gang Mara Salvatrucha/MS-13. Nan a informa via di Twitter cu Angel Gabriel Reyes Marroquin, conoci manera Blanco, a wordo captura den e ciudad di Chimaltenango, 50km west di e capital. E tabata wordo busca en conexion cu un atake cu arma di candela den un hospital dos luna pasa. E gang aki ta opera internacionalmente anto a wordo conecta cu asesinatonan por medio di machete di dos dama na New York e aƱa aki.
E gang aki a inicia na Los Angeles pero tin su raiznan na Latino America. E tin un reputacion pa violencia extremo. Un agente di FBI, specialista den asuntonan di gang, ta investigando e gang aki pa basta tempo y ta bisa cu e slogan di e gang ta ‘mata, rape, y controla’.
Fuente: BBC

robotstxt: allowed

filter: keep


text:
Actualmente Aruba ta pasando den momentonan di incertidumbre. E crisis cu nos ta bibando lo tin efecto negativo pa tempo indefini. Pa e motibo aki ta importante pa Aruba sondea riba otro posibilidad pa crea un pilar economico nobo, uno cu por brinda nos mas stabilidad memey di crisis, door di crea mas cupo di trabou pa nos hendenan, genera mas entrada y cu no ta dañino pa nos medio ambiente.
E gobierno actual tambe ta keda busca posibilidad riba procesamento di crudo y posibel exploracion pa gas cu e intencion pa mehora nos economia, mescos cu e gobierno anterior.
Ta conoci si caba cu tin e posibilidad cu tin gas den teritorio di Aruba. Pero si logra haya mes, e no lo bira di pais Aruba, pasobra gran parti di e placa lo bay afo, como cu nos no tin e fondo pa haci un inversion di e magnitud ey, ni e infrastructura adecua pa e proceso, ni e conocemento con pa haci e proceso aki.
Si nos tabatin e fondo y e conocemento, e refineria lo ta operando caba, cual lo a representa un segundo pilar economico cu lo por a minimalisa e impacto di e crisis cu Aruba ta aden.
Pero esaki no ta e caso. Un otro opcion cu RAIZ a presenta den un previo articulo riba e mesun topico, “Un pilar economico limpi y duradero”, ta e produccion di hidrogeno limpi, cu ta un miho alternativa pa Aruba y principalmente pa nos medio ambiente, mirando e dañonan cu gas y azeta crudo ta haci na nos sistema ecologico.
Aplicando e proceso electrolisis, un proceso caminda ta combina awa cu coriente, por produci hidrogeno. Hidrogeno ta un gas cu bo por warda pa uza despues y e ta reemplasa importacion y producto di azeta crudo.
Si produci hidrogeno uzando energia renobabel (limpi), por papia di hidrogeno limpi, cual ta loke nos di RAIZ ta interesa den dje. Triple Helix: Harmonia y colaboracion entre tres grupo: Pa por logra un economia nobo mester di e tres gruponan: gobierno, universidad y sector priva.
Entre nan mester tin harmonia y colaboracion pa asina hunto por realisa un pilar economico nobo. Si un di nan no ta alinea den e mesun rumbo, e proceso lo no ta exitoso.
Na Aruba nos por wak un ehempel di esaki den turismo. Mira con turismo ta funcionando uzando e triple helix: gobierno tin su rol akiden pa tin e vision, e sector priva na su turno ta ofrece servicio na e turista y nos universidad y nos scolnan ta educa nos hendenan pa por drenta e tereno laboral.
EPI Sector Tecnico & SISSTEM: Enseñansa ta un parti esential ora cu ta papia di economia. Mester educa nos hendenan pa nan por drenta e mercado laboral. Esaki nos por wak ta tuma luga pa hopi aña caba den e sector turistico.
Nos ta domina diferente idioma, cu ta duna nos bentaha, y nos tin un universidad cu ta conecta cu e cuponan di trabou necesario. Precisamente esaki nos kier logra cu hidrogeno.
Unda cu sostenibilidad ta hunga un rol importante pa e desaroyo di nos hendenan riba diferente nivel, manera economico, social y ambiental. Kinan ta unda EPI Sector Tecnico y SISSTEM (Sustainable Island Solutions through Science, Technology, Engineering & Mathematics) lo por produci persona cu e tipo di cualidad cu ta necesario pa drenta entre otro e industria di hidrogeno.
Tambe, esnan cu a studia afo lo por regresa nan tera bek, caminda lo tin oportunidad di trabou garantisa pa nan tambe. Industria y sector priva: Unabes Aruba produci su propio fuel limpi basa riba hidrogeno, lo stimula diferente negoshi pa uza e producto di hidrogeno den combinacion cu otro producto of sistema.
Esaki no lo stimula negoshi local so, pero tambe internacional. E termino ta conoci como spin offs, unda cu rond di e producto hidrogeno, mas negoshi ta bin duna asistencia na e desaroyo di hidrogeno of ta sigui desaroya un otro producto uzando hidrogeno.
Un ehempel ta, cu hidrogeno den combinacion cu carbon dioxide, cu ta resto di gas responsabel pa polucion, por traha fuel pa avion y barco, manera e kerosine sintetico, cu ya caba por wak KLM uza parcialmente den un buelo di Amsterdam pa Barcelona dialuna 8 di februari.
Aki nos ta papia di un economia circular, caminda cu loke normalmente ta susha nos medio ambiente, ta transforma den un producto di necesidad pa mercado local y tambe internacional.
Aruba ta un pais cu ta haya bishita di barco y avion practicamente tur dia, y como cu nos tin e infrastructura caba pa ricibi barco y avion, ta haci cu e medionan di transporte aki por tank na Aruba mes, ora nan bin pa importa producto of pa turismo.
Kinan por mira con nos impactonan negativo ta transforma y bira uno positivo no solamente pa economia, pero tambe pa medio ambiente y nos propio hendenan.Gobierno: Gobierno tin cu brinda stabilidad na e inversionistanan di sector priva cu lo inverti den e proyectonan relaciona cu hidrogeno.
Pa mustra e seriedad di e pilar economico nobo aki, gobierno tin cu haci e prome stap door di crea e planta piloto di hidrogeno pa demostra e potencial di esaki. Alabes, gobierno mester sinta cu tur gremio relevante pa haya nan tambe abordo y asina crea un situacion caminda tur envolvi ta sali beneficioso.
Ademas, gobierno tin cu percura pa enseñansa por ofrece e curiculo apropia pa por prepara hende adecua pa carga e desaroyo economico nobo aki. Ta responsabilidad di gobierno pa crea un fundeshi solido pa e economia nobo, cu lo mester ta basa riba siguransa y seriedad di nan parti.
P’esey henter e proceso mester pasa den un cuadro di transparencia entre e tres gruponan di e triple helix cu iniciativa di gobierno.Un pilar economico, manera esun di hidrogeno, ta consisti di diferente factor tangibel y intangibel.
Den e articulo anterior tur e factornan tangibel ta menciona y mayoria di esakinan ta disponibel. Sinembargo, factornan intangibel, manera conocemento, ainda tin cu inverti tempo pa realisa nan na un grado cu lo por carga e pilar economico nobo.
Pues un pilar economico no ta solamente importa un tecnologia y instal’e, pero mas un colaboracion entre diferente grupo relevante den nos pais cu mester contribui y cumpli cu nan responsabilidad pa cristalisa e meta aki pa nos pais.
Nos di RAIZ si ta kere cu esaki ta posibel. E vision pa un industria di hidrogeno ta un vision pa awo y pa futuro. Un vision cu no tin beneficio solamente pa e generacionnan actual, pero tambe pa e siguiente generacionnan.
Un industria limpi, teniendo na cuenta e salud di nos ciudadanonan y e responsabilidad cu nos tur tin pa nos medio ambiente. E tin un potencial economico grandi, diversificando nos economia, creando cupo di trabou directo y indirecto, y asina percurando pa mas oportunidad economico pa nos hendenan.
Trahando hunto — gobierno, EPI, Universidad, sector priva — nos por realisa un desaroyo real, coherente y sostenibel pa nos pais.Pa mas informacion bishita nos website, www.raizaruba.com


text:
ORANJESTAD, Aruba –20 februari 2021: Segun e plan National di vacunacion, contra COVID-19, dialuna dia 22 di februari ta cuminsa vacuna esnan di 60 aña bay ariba. Entrante mayan diadomingo 21 di februari e invitacionnan lo cuminsa sali pa comunidad indicando e dia, orario y localidad na unda e persona mester acudi pa ricibi su vacuna.Ta conseha nos grupo di 60+ cu a registra via Aruba Health App pa ta pendiente di nan app y tambe di nan email den e proximo dianan cu ta sigui. Por lo menos un biaha pa dia tira un bista den e Aruba Health App primi riba e ‘icon’ di vacuna y chek si bo cita por a drenta. Na momento cu bo ricibi bo cita bo ta ricibi automaticamente bo cita pa bo di dos vacuna tambe. Esnan cu no tin smart phone y a registra na edificio di MFA tambe mester ta pendiente di e telefoon pa ora nan wordo yama. V acunacion di e grupo di 60+ ta plaña pa dura un promedio di 4 siman cuminsando dialuna dia 22 di februari. Tur invitacion lo no sali na mes momento p’esey e suplica ta bay na comunidad pa keda pendiente tur dia.Un suplica ta bay na doñonan di trabou pa ta flexibel cu empleadonan cu kisas ta haya un cita pa vacuna durante orario di trabou. Por medio di e Aruba Health App e empleado por prueba cu e tin un cita pa vacuna y despues di ricibi e vacuna tur persona ta haya un comprobante. Pa bienestar di salud di cada empleado, bienestar general y recuperacion di Aruba ta nesesario e colaboracion di empresanan pa cu cita di vacunacion di nan empleadonan.Es cu no a registra ainda por haci esaki via e Aruba Health App. Download esaki den playstore of por subi riba www.arubacovid19.org of tambe por pasa libremente na cualkier edificio di MFA di dialuna pa diabierna for di 7:30 pa 4:30 non stop pa por registra.
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Salud
Entrante dialuna 22 di februari 2021 Ta cuminsa vacuna nos adulto mayor di 60+
21/02/202121/02/2021


text:
Kralendijk – Anualmente, riba 12 di ougùstùs mundu kompleto ta selebrá dia internashonal di hubentut. Na aña 2009 Nashonnan Uní a adoptá un resolushon proklamando un dia Internashonal di Hubentut i a hasi un yamada na gobièrnunan i organisashonnan relevante na tur nivel pa pone atenshon na e posishon di hóbennan riba e fecha aki.
Gobièrnu di Boneiru ta rekonosé e balor grandi di nos hóbennan Boneriano i ta pone atenshon na desaroyo i posishon den nos komunidat. Nos hóbennan a demonstrá hopi talento riba diferente area, manera deporte, músika òf arte of riba tereno empresarial. Ta importante pa ofresé nan e oportunidat pa desaroyá e talentonan aki i asina kontribui na desaroyo general di nos isla. Pa e motibu aki resientemente Entidat Públiko a revisá su maneho pa hubentut. Den próksimo tempu lo traha huntu ku partner nan stratégiko pa duna kontenido na e plan aki den praktika. Pa Entidat Publiko Boneiru ta importante tambe pa duna partisipashon na hóbennan mes den e proseso aki. Huntu ku ministerionan konserní i gruponan ku ta representá hóben, lo investigá e mihó manera pa duna mas partisipashon na hubentut den asuntunan ku ta toka nan bida i nan futuro.
Además Gobièrnu di Boneiru ta trahando riba proyektonan konkreto pa mehorá e posishon di nos hóbennan i salbaguardiá nan derechonan. Por ehèmpel ta trahando pa halsa kalidat di akohidanan di mucha i hasi esaki pagabel; pa konsientisá hóbennan di e importansia di kome saludabel i bebe sifusiente awa; pa desaroyá aktividatnan pa hóbennan di tur edat i pa mehorá e servisio na mayornan ku tin mester di sostén den edukashon.
Por último, ta importante pa kada ken ku tin un mucha of hóben den su bida, para ketu na e ròl importante ku nan tambe tin den e hóben su bida. Laga nos kada un sea un modelo pa nos hóbennan i asina krea lidernan aun mas fuerte pa futuro.
Pabien na nos hóbennan riba nan dia!
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
KRALENDIJK – Enoc ‘Noki’ Melaan un persona di tur hende, un suidadano a bisa ayera djaweps anochi. Riba kaya un reportero di radio Live 99.9 FM a topa diferente persona, kendenan tabata remarka riba loke a sosodé ku ‘Noki’ manera nan ta yam’é.
Entre otro por a tende e hendenan komentá loke a sosodé djarason anochi pa djaweps mainta. “E hòmber aki, esta ‘Noki’ ta un persona spesial ku ta nifiká algu pa hopi hende. Ami konosé pa kara i e forma kon tur kos a kana relashoná ku loke a sosodé ku ‘Noki’, ta tremendo,” un persona a bisa. El a sigui konta: ”No ta nesesario konta loke a sosodé, sinembargo miéntras e hòmber tabata pèrdí, un búskeda intensive a tuma lugá pa lokalis’é. E búskeda a inisiá for di djarason anochi, stòp un momentu mardugá i kontinuá mainta trempan. Hopi hende di bario Nort di Saliña a kuminsá yuda pa wak su paradero. Otronan for di bario di Rincon, polis i huntu ku otronan a sali pa buska.
Na mes momentu Pader Alphonsus Baak tabata hasi misa i resa ku famia pa pidi Señor pa esnan ku ta buska topa ku e hòmber pèrdí.
Meskos tabata e kaso durante Santu Sakrifisio di misa na parokia La Bírgen di Coromoto, kaminda ‘Noki’ i su famia ta bishita ku regularidat, a resa huntu pa Señor skucha i yuda.
Danki pa e helikòpter ku a kapta ‘Noki’ den e mondi. No solamente famia, sinembargo komunidat ta hopi kontentu ku a topa ku ‘Noki’. E hòmber tin yu chikitu i nan mester di atenshon di nan tata, loke e ta hasi tambe. Hopi hende ta kontentu, pasobra ta konosí, hende ku pèrdè den e área kaminda ‘Noki’ tabata, pa un òf otro motibu no ta haña nan mas. E miedu aki tabata reina den komunidat. Dios a skucha i a hasi posibel pa nan a skap’é,” e persona a menshoná. Otro kos ku tabata menshoná serka esnan riba kaya, ku ‘Noki’ ta un persona spesial. “Mirando e atenshon ku a duna e hòmber pèrdí, no tin duda ku e ta un persona spesial den su bario entre otro. Hopi hende a yuda den búskeda i ayera anochi a pone un momentu di orashon den bario Nort di Saliña, pa gradisí Señor ku a haña e Norteño pèrdí. Impreshonante!: ”Tabata entre otro loke hendenan tabata komentá. Informashon ku Radio Live 99.9 FM ta disponé di dje, ku Enoc su situashon ta stabil i a traslad’é pa hermana isla Kòrsou pa un kontròl mas interno.


text:
ROODKAPJE TA HASI 69 ANA
Awa tabata yobe pisa promé dia ku mi ruman chikitu, Myrna Iris, a bai bewaarschool. Den pousa mi a bai mira kon e tabata pasa su promé dia. E tabata bistí den un regenjas kòrá. Su kapucha kòrá riba su krulnan blònt a hasie parse roodkapje.
Mes ora mi a mir'e mei mei di tur e otro muchanan. Komo nos tabata biba na Aruba, mayoria di muchanan tabata bruin ku kabei pretu of bruin.
Myrna tabata un aperensha speshal. Ora el a krese bira mosa, el tabata parse manikin. Asina ta ku nan sa pidi mi ruman bin hasi trabou di modelo. Un dia el a yega kas ku su wowo tur blou pinta. Mi mama ku sa gusta hasi chercha a puntra: ta ken a dal bo hasi bo wowo blou?
Myrna no a keda den kueta di modelo. El a bai Hulanda pa studio di enfermera na Zeeland, Middelburg.
Middelburg no ta hopi leu di Oostkapelle, e luga kaminda un di nos asendiente a nase. Ta e asendiente ei a trese e wowo blou i e kabei blònt den nos famia. Ta esei so el a hasi. E no a tuma responsibilitat pa kwida su yu, mi tata, ni duna e yu su nomber. Aya na Middelburg Myrna no tabata un aperensha speshal. Sigur nan por a mir'e pa un Zeeuws meisje.
Awo ku mi ruman ta biba na U.S.A. nan ke bin kere ku e ta fèrf su kabei. Un'ta koi hari?
Laga nos bisa asina:
tin mashá hende no sa nada nada di nos historia. Nan no sa kon hende di deferente pais a bin na nos dushi islanan i a plama nan simia rònt Antia.
Mi ruman Myrna Iris ta para modelo pa nos historia.


text: Diamars atardi a drenta informe di cu lo tin un homber cu a maltrata un muher y lo tin e sera den cas na Madiki Kavel, mesora a dirigi patruyanan di Oranjestad na e sitio. Na yegada di e patruyanan nan ta ser informa cu e homber a caba di sali cu e muher den un Suzuki Swift blanco direccion pariba. Mesora a pasa e informe aki pa tur patruya riba caminda cu topa cu e Suzuki Swift blanco pa para e vehiculo aki inmediatamente. Un rato despues di esaki un patruya ta blokea e Swift aki na e rotonde Ponton na “Watty” Vos blvd., nan ta haya e dama como tambe e homber den e auto. Mas patruya a yega y a papia cu ambos pero separa. E homber no por a mustra ni rijbewijs ni ningun identidad cu e por a demostra cu e ta legalmente na Aruba. Ora cu e dama a baha for di auto a nota cu e no por cana mucho bon y ela bisa cu e tin hopi dolor, polis a pidi presencia di ambulans. Na yegada di e ambulans nan a atende e dama cu aparentemente e lo tin su heup kibra/lesiona y mester hib’e hospital. E maltrato pisa a sosode 3 dia pasa pero e muher no kier entrega keho contra e homber pero polis a detene pa falta di identificacion pa demostra cu e ta legalmente na Aruba.


text:
Inkapasidat, falta di madures di algun polítiko ta pone
ku awe nos pais a pèrdè un drechi atkerí 80 aña pasá
Despues di un lucha largu i tenás, riba 1 aprel 1937, 80 aña pasá, nos pais pa promé biaha a haña e derechi pa nos mes organisá nos elekshon di Staten. Na 1937 por a skohe solamente 10 (6 pa Kòrsou, 2 pa Aruba, 1 pa Boneiru i 1 pa Islanan Ariba) di e total di 15 miembronan di Staten. No ta tur hende por a vota; esei lo a keda reglá den e Kiesreglement di 1948. E logro di 1937 ta signifikante sinembargo pasombra mientras Ulanda a duna Sürnam e derechi aki for di 1864, nos no a hañ’é pasombra tabata konsiderá nos ‘no madurá’ pa e responsabilidad aki. Pa 80 aña nos tin pues e derechi pa nos mes organisá nos elekshon. Awe sinembargo nos a pèrd’é pasombra polítikonan na mando a demostrá di no tin madures pa atendé ku demokrasia i nos institutonan demokrátiko.
E prinsipal aktornan ku a hiba e lucha ya menshoná tabata Généreux Jacob Richard de Lima (for di 1869), Abraham Mendez Chumaceiro (for di 1895) i Moises Frumencio da Costa Gomez (for di 1935). Den nan kaminda nan a topa banda di resistensia di Ulanda, tambe e élite (protestant) blanku aki na Kòrsou, entre otro Johannes Hamelberg, ku a bisa ku si nos haña derecho di voto nos pais lo bira unu di ‘kanibalismo i paganismo’. Despues di preshon i insistensia a publiká e Curaçaosch Kiesreglement 1937 riba 30 di mart 1937 ku a drenta na vigor riba 1 aprel 1937. Un triúmfo pa demokrasia i outonomia. E promé elekshon pa Staten a tuma lugá riba 22 di desèmber 1937.
Ta interesante pa repasá algun aspekto di e Kiesreglement 1937. Pa bo vota bo mester tabata hende hòmber, residensiá na Kòrsou, di nashonalidat Ulandes, mayó di 25 aña, ku un salario anual mínimo di Naf 1,200.-, sin debe di belasting habrí i minimal 7 aña di enseñansa (uitgebreid lager openbaar of gesubsidieerd bijzonder onderwijs). Asta den kaso ku e persona tabatin e añanan di enseñansa rekerí pero tabata eksistí duda serka e Verkiezingsbureau, mester a pasa un test di ‘verstandelijke ontwikkeling’ serka un komishon instituí pa Gobernadó i enkabesá pa e Inspektor di Enseñansa. Manera a bisa, hende muhé no por a vota, pero e por tabata kandidato i aparesé riba lista (i bira miembro di Staten). Pa kandidatonan pa lista mester a kumpli tambe ku e rekesitonan ku tabata konta pa e votadó. E Kiesreglement no tabata konosé sistema di partido (ounke ku nan tabata eksistí) pero di kandidato. Riba e ‘stembiljet’ e kandidatonan tabata registrá alfabétikamente. E manera di vota mes tabata sumamente kompliká pasombra kada votadó na Kòrsou por a vota pa un máksimo di 6 kandidato. Esun faborito ta haña e number 1 tras di su nòmber; e di dos faborito number 2 i asina te un máksimo di 6. Na Aruba por a vota pa un máksimo pa 2 kandidato. Na Boneiru i Islanan Ariba, por a vota pa un (1) kandidato so. Den kaso di Boneiru i Islanan Ariba, si un kandidato no a haña e mayoria di voto, e Kiesreglement ta preskribí un votashon di nobo denter di no mas ku tres siman despues di e promé votashon.
E medidanan di entrada, pago di belasting i enseñansa a pone ku solamente 40% di e 2,035 hendenan eligibel na Kòrsou pa vota tabata hendenan nasé na Kòrsou. Sobrá tabata hendenan ku nashonalidat Ulandes ku no a nase aki. E korantAmigoe di Curaçao a bisa algun dia despues di publikashon di e Kiesreglement di ta bou di impreshon ku a hasi e Kiesreglement asina kompliká ku e meta pa e elekshonnan bira un frakaso. E mesun korant den su edishon di 15 di òktober 1937 ta bai mas leu pa bisa ku e Kiesreglement a keda trahá “kontra di Yu di Kòrsou i na fabor di otronan”. Gran mayoria di hendenan nasé na Kòrsou tabata katóliko i esnan nasé otro kaminda, no-katóliko, prinsipalmente protestant. E Kiesreglement a trese hopi divishon di religion (i klase) na Kòrsou i e bataya na hopi okashon tabata keda hibá den korant. Un bataya entre di e defensor di katolisismo, Amigoe di Curaçao i Beurs -en Nieuwsberichten ku tabata sostené e banda protestant.
E elekshon di 22 desèmber 1937 a tuma lugá den tur trankilidat. Asina e Staten a sinta na 1938, mr. dr. Moises Frumensio da Costa Gomez a kuminsá traha pa trese kambio den e Kiesreglement. Pues e Kiesreglement 1937 a sirbi komo lei pa solamente un (1) elekshon. Un Kiesreglement fasinante, imperfekto ku a koroná un gran lucha hibá pa a tatanan di nos demokrasia. Awe nan mester mira kon nan yunan a traishoná e lucha aki, entregando bèk e derecho di organisá nos elekshon e luna aki. Rason pues pa e deklamadó ku a bisa: “demokrasia ta un flor bunita, pero si no dun’é awa i kuido, e ta seka i muri”.
Like this:
Like Loading...
Author: alexdavidrosaria
Alex Rosaria is from Curaçao. He has a MBA from University of Iowa. He was Member of Parliament, Minister of Economic Affairs, State Secretary of Finance and United Nations Development Programme Officer in Africa and Central America. He is an independent consultant active in Asia and the Pacific.
View all posts by alexdavidrosaria


text:
KRALENDIJK – Djadumingu 23 di ougùstùs na aeropuerto Flamingo, BYOF a estrená un seri di grabashon ku nan a hasi relashoná ku e mundu di aviashon ku diferente piloto lokal. Ta trata di 10 grabashon i durante un temporada por mira esaki na televishon. Esaki ta e di dos temporada di e programa “Nos Hendenan”. Promé ku a presentá e grabashon, Reksel Engelhart di BYOF a papia i a splika di loke nan a hasi pa a yega na e produkto final. Den e programanan aki nos ta bai sera konosí mas di aserka ku e generashon nobo di piloto di Boneiru. Ta trata di pilotonan hóben, ku ta konta kon nan a lucha ku hopi esfuerso pa logra nan meta komo piloto profeshonal komersial. E meta ta pa inspirá otronan pa sigui esnan ku a logra, pa asina krea mas piloto lokal. Diferente persona tabata presente pa e okashon entre otro e pilotonan Boneriano, trahadónan di den toren di kòntròl i algun famia.
Riba potrèt momentu ku a presentá e grabashon na Aeropuerto Flamingo.


text:
Hooiberg:
Valentine’s day, dia di amor y amistad, mainta prome cu 9’or na un cas na Hooiberg, un homber a presenta na e cas di su ex pareha y a maltrat’e fuertemente den su cara te pone su nanishi sangra.
Riba e dia special aki, cu ta dia cu personanan ta reconoce y gradici otro pa e amistad y amor. Pero maltratado di muher aki a bay na e cas, no pa balora un dama pero pa agredi su ex muhe na su cara. Despues cu e la caba di maltrata e dama, e no a keda warda riba yegada di polis, pero a bandona e sitio den un Hyundai Getz preto.
E dama hopi spanta a pidi pa presencia di polis, hopi lihe polis a yega na e cas, pero e agresor na un forma hopi cobarde ya a bandona e sitio. Polis a mira e situacion di e dama y a dicidi di pidi pa asistencia di ambulance y slachtofferhulp.
Personal di ambulance a trata e dama na e cas mes. Mientras tanto cu famia a yega y tambe slachtofferhulp a presenta pa asisti e dama den su tristesa y trauma.
E victima di maltrato di muher a dicidi di bay dokter cu un familiar y despues a keda di bay warda di polis pa entrega keho contra e homber abusador aki.


text:
ORANJESTAD,Aruba
Despues di parada di mucha San Nicolas y na puntonan strategico motorunit a eherce su controlnan.
E resultado di awe di Unit Motorrijders ta como lo siguiente:3 detencion pa maneha auto bou influencia di alcohol, di cual 1 chofer su rijbewijs a wordo kita;2 detencion pa maneha auto of brommer sin rijbewijs1 detencion na altura di Dr. Scheapmanstraat pa intento di asesinato door di manda su brommer riba e polisnan motorisa, menasa contra bida di e polisnan motorisa, resistencia contra su detencion, rijbewijs, seguro, helm y sin number di brommer paga; E chofer/ sospechoso aki recherche di San Nicolas a tume over pendiente di mas investigacion. 4 brommer confisca pa number no paga;14 multa pa entre otro pa seatbelt, number di brommer no paga y sin helm.
Loke mester remarca ta cu mas o menos 150 auto a wordo para y e chofernan a wordo controla pa alcohol y nn a supla 0 ug/l. Por a observa cu pasaheronan si tawata mustra hopi cansa. Cu otro palabra e chofernan a bira conciente cu no por maneha auto bou influencia di alcohol.


text:
WILLEMSTAD- 26 di sèptèmber 26 2018 –Minister enkargá ku desaroyo ekonómiko, Dr. Steven Martina a hasi apertura ofisial di e konferensia nashonal di turismo djárason 26 di sèptèmber. ‘Awendia hopi posibilidat ta presentá den forma di problema. Liderazgo real lo ta e diferensia.’ Minister Martina ta konvensí ku CTB i CHATA ta mustrando e liderazgo aki dor di traha huntu na implementashon di e Plan Maestro di Turismo.
Banda di desaroyo di nos produkto turístiko i akseso aéreo, merkadeo ta un parti importante di e plan. Huntu ku tur stakeholder un branding nobo a keda desaroyá pa Kòrsou. Pa a yega na e branding nobo, a tuma komo punto di salida e perspektiva di e bishitante.
Miles Mercera, CEO di e organisashon di hospitalidat CHATA ta spera ku e konferensia lo logra pa nos hasi turismo e prioridat number unu pa Kòrsou. ‘Nos mester move lihé, pa kontestá e yamada di turismo.’ E yamada aki ta pa enfrentá e desafionan ku Mercera a trese dilanti manera entre otro desempleo grandi i e grado abou di ganashi den nos sektor turístiko. Mester hasi turismo nos prioridat i laga turismo bira e motor pa sigui krese nos ekonomia.
Greg Klassen prosedente di Canada ta un di e oradónan internashonal ku a hiba palabra. Den su presentashon ‘Canada’s Path to Tourism Competitiveness’ Klassen a splika kon Canada a realisá ku e turista di awendia ke un eksperensia eksplorando e destinashon. Den e branding di Canada e aspekto aki a keda inkorporá di un manera sumamente eksitoso.
Julie-Anne Burrowes den su presentashon ‘New Generation Cruising’ a mustra riba importansia di opshonnan mas duradero den sektor krusero. Esei ta loke pasaheronan kier i mester por ofresé nan esaki. Kòrsou tin un potensial grandi den sektor krusero, pero mester tuma algun akshon importante.
Durante diferente di e seshonnan den grupo mas chikí, a bini dilanti e nesesidat pa Kòrsou mantené su outentisidat. Mester keda outéntiko pa yuda krea un eksperensia inolvidabel pa bishitante den grupo i pa yuda kuida nos patrimonio.
E sektor kompleto ta komprondé e importansia di un Lei di Turismo pa regulá diferente aspekto di e sektor i ta pará kla pa yuda yega na esaki. Di otro banda, Gobièrnu ta konta tambe ku e sektor mes lo traha na nan propio regulashon.
Organisadónan di National Tourism Conference, Ofisina di Turismo di Kòrsou (CTB) huntu kuMinisterio di Desaroyo Ekonómiko (MEO), Curaçao Hospitality and Tourism Association (CHATA), Curaçao Ports Authority (CPA) i Bureau Telecommunicatie & Post (BT&P) ta spera ku tur partido den sektor di turismo na final di e konferensia lo ta inspirá pa traha huntu na realisashon di e máksimo potensial turístiko di Kòrsou.


text:
ORANJESTAD-Diabierna 4or di atardi, seleccion U20 di Aruba a enfrenta Panama. Esaki a tuma lugar den e National Stadium na Kingston Jamaica. E prome 15 minuutnan di wega, e seleccionadonan a sa di cumpli cu e opdracht di e entrenador principal kende ta Arent Bekhof. Ta den e di diesocho minuut di wega, cu un buraco a pone cu fasilmente e nr 9 di seleccion di Panama, Ismael Diaz de Leon ta score e prome gol di partido. E gol aki y algun otro fayo a pone cu na di 29 minuut di e prome tempo, cu Ervin Vlademir Zorilla ta amplia e score dos pa nada na fabor di Panama. Asina mes cu Aruba tawata den desventaha cu anotacion menciona, e hungadornan a keda cu animo, pero tawata notabel cu nan tawata un poco desconcentra.
Esaki a haci tambe cu tawata sinti falta di presencia di algun di nan riba tereno di wega. Unrato mas laat, esta na di 35 minuut, Panama ta amplia nan ventaha cu gol anota pa Edson de Sousa cu nr 16 riba su camiseta. Di e forma aki tambe e prome parti di e partido ta finalisa cu score di 3-0 na fabor di Panama. Durante segundo tempo e hungadornan a ricibi un instruccion diferente cu esun di e prome tempo. Aruba a sali cu e meta di pone preshon mirando cu Panama ya tawata un poco cansa. Pero e gol cu a cay na di 51 minuut di e partido por medio di Ismael Diaz de Leon a pone cu no solamente e score a bira cuatro pa nada, pero cu hungadornan di seleccion Aruba a cuminsa ehecuta loke a wordo palabra.
Algun biaha a purba pormedio di Ricky Hodge como tambe pormedio di medio campamista nan, pero Aruba a keda cortico. Despues di e 20 minuut di e segundo tempo, Aruba a sa di domina pero no tawata por a concretisa y ta perde su prome partido 4-0 contra di Panama. Pa e capitan di equipo esta Jonathan Ruiz, esaki mester ta un wake-up call pa tur hungador y cu no ta pasobra a perde e prome partido e team mester keda “down”. Segun Ruiz, cu nan lo sa di aprobecha e perdida aki pa preparanan mes mucho mas mihor ainda pa e siguiente partido.


text:
Victory Boys ta habri 2018 ku un triunfo importante pa asina tuma distansia for dje último puesto. E tim di Noord Zapateer i besindario a gana awe, djabièrnè 5 di yanüari 2018, ku skor di 3-0 di ‘Vriendschap Eendracht Sterken Tegen Alles’ (VESTA).
Federashon Futbòl di Kòrsou (FFK) a kontinuá awe anochi ku e kampionato regular den promé divishon, esta Liga MCB. Esaki despues ku djaweps e kompetensia a reanudá den stadion Dr Antoine Maduro ku e enkuentro entre Jong Colombia i Hubentut Fortuna.
Jong Colombia ta hungando bon futbòl den su último weganan i dunando alabes muestra di rekuperashon. E tim Saminero a gana djaweps di Hubentut Fortuna ku skor di 2-0. Na di 30 minüt di wega Jean Carlo Torbed a pone e ekipo ariba i na di 67 minüt Gersinio Constancia a seyá e viktoria.
Danki na e viktoria ei Jong Colombia a logra alehá mas aún dje último puesto riba e tabla di posishon. E tim Saminero awor tin 7 punto for di 7 enkuentro, miéntras ku Hubentut Fortuna ta keda den sotano ku 3 punto.
Victory Boys awe djabièrnè a bolbe duna honor na su nòmber, ganando un wega mas. E tim di Pariba a derotá VESTA ku skor di 3-0. Tur e golnan a keda di skor pa Jonathan Libiana. Apenas na di 2 minüt ela habri e skor, pa depues oumentá esaki na di 48 minüt i finalmente ela anotá su di tres gol na di 70 minüt.
Ku e triunfo ei Victory Boys a subi bai okupá e di 6 puesto riba tabla di posishon den Liga MCB. E tim awor tin 8 punto, mesun kantidat di punto ku Centro Dominguito ku sinembargo tin un wega menos hungá. Apesar dje derota VESTA ta keda na di 2 puesto riba tabla di posishon ku 12 punto for di 7 enkuentro.


text:
ORANJESTAD – Ayera tardi Minister di Cultura a ricibi bishitadi e ganadornan di Festival di Dande. Pa e categoria Infantil J-Vyôn Besselink cu ta Rey di Dande 2021 den categoria 4-6 aña, Jaymerson Kelly cu ta Rey di Dande 2021 den categoria 7-9 aña, Stephanie Quant cu ta Reina di Dande 2021 den categoria 10-12 aña. Pa categoria Hubenil Jorienne Angela cu ta Reina di Dande2021 den categoria 13-17 aña. Pa categoria Adulto tabatapresente Emilenne Boekhoudt , Reina di Dande 2021 y Jonathan Croes, Rey di Dande 2021.
Tabata un rato ameno na unda por a combersa y intercambiaopinion riba e festival di Dande. Alabes e ganadornan a ricibiun regalito di Minister di Finansa y Cultura como muestra di aprecio pa nan participacion y nan aporte bunita na nos culturadi Dande. Ay nobe!


text:
ORANJESTAD – Henter Conseho di Partido MEP a demostra confiansa den su Lider cual diadomingo un biaha mas ta keda proclama como e lider di e Partido y e lider pa e siguiente gobernacion. Nos Prome Minister sra. Evelyne Wever Croes a demostra di ta un lider cu por goberna Aruba den lamanan bruto. Un lider cu semper a traha cu determinacion, vision y amor pa su patria.
E la lidera nos pais den e peor crisis den Aruba su historia ocaciona pa e pandemia di COVID-19. Aruba a haya su mes den un crisis financiero caminda nos fronteranan tabata cera, no tabata tin turista, beachnan tabata bashi, hendenan no tabata tin entrada. Nos prome minister y lider a no a dobla pero a enfrenta e situacion, negosha y yega na un acuerdo cu Hulanda pa remedia e situacion.
Prome cu e pandemia Aruba tabata bayendo pa un surplus den su presupuesto di aña 2020. Nuin hende por a kere cu esaki tabata posibel despues cu a hereda un pais practicamente bancarota den un mega debe. Banda di esaki nos lider y prome minister a haye confronta cu e crisis di frontera entre Venezuela y Aruba.
Danki na tur esaki pueblo a haci Partido MEP e Partido mas grandi den elleccion di 2021 y duna Evelyne Wever Croes mastanto voto den e ultimo elleccion.
Actualmente Aruba ta floreciendo un biaha mas, comercio a conoce un cresemento, nos turismo a surpasa tur expectativa y ta premira cu e lo surpasa nivelnan di aña 2019. Nos hendenan tin trabou, nos tin un gobernacion stabiel y e recuperacion ta wordo sinti den tur hogar.
Ami Minister Dangui Oduber di Partido MEP ta sumamente orguyoso di su Lider cu a demostra cu e por a lidera partido y pais den bon tempo y den tempo dificil.


text:
(NLTimes) – Studiantenan Hulandes en total tabatin un debe combina di 24.4 biyon euro na comienso di e aña aki, mientras cu varios studiante tabata cuminsando nan curso universitario y di enseñansa avansa.
E cantidad total di debe di studiante na Hulanda a aumenta cu un porcentahe di 7 compara cu aña 2020, segun e figuranan nobo publica pa e oficina di estadistica nacional CBS.
Mas studiante a cuminsa un curso pa ricibi titulo aña pasa pa motibo cu coronavirus a haci casi imposibel pa tuma un aña di break, como hopi tabatin di custumber. Den adicion, e decision di cancela e examennan final di scol nacional a causa un porcentahe di graduacion hopi mas halto, cual a permiti un cantidad mas grandi di lo normalmente mira di studiante pa sigui nan estudio.
Mas o menos 1.6 miyon hende awo tin un debe pa paga bek, un aumento cu ta sumamente drastico compara cu e cifra total di 100,000 den aña 2020. Sinembargo, e averahe di e debenan aki ta permanece na mas o menos 15,000 euro.
E debe total actualmente ta practicamente dobel compara cu aña 2015, ora cu prestamo a keda nenga pa tur cu excepcion di studiantenan den pobresa. Sinembargo, tur 4 partido actualmente den deliberacion pa forma un gobierno nobo ta publicamente conoci pa apoya un reviso di e sistema actual y posiblemente bin cu un sistema nobo.


text:
Kralendijk- E aña aki, Tourism Corporation Bonaire (TCB) huntu ku Fundashon Echo lo selebrá “Earth Day” (pap.: “Dia di Mundu”) virtual riba e página di Facebook “Bonaire Tourism”.
Djaweps dia 22 di aprel ta Dia di Mundu. E tema di e aña aki ta: “Restore Our Earth”. Dia di Mundu ta un movementu mundial di medio ambiente, ku e propósito pa protehá i konservá nos planeta. Mas ku 1 bion partisipante rònt mundu ta selebrá Dia di Mundu ku diferente inisiativanan i eventonan manera; planta mata, “clean-ups” of partisipá na un aktividat eko-aventura.
Pa konmemorá Dia di Mundu, TCB ta kompartí den 22 dia, 22 diferente manera kon Boneiru ta selebrá Dia di Mundu tur dia. For di promé di aprel, por a mira e diferente maneranan kon Boneiru ta selebrá Dia di Mundu tur dia riba e páginanan sosial “Bonaire Tourism” i “Bonaire Toerisme”.
Live
Dia 22 di aprel, TCB huntu ku Fundashon Echo lo selebrá Dia di Mundu kuminsando ku un “live streaming” for di 8 ‘or di mainta na parke Dos Pos. Durante di e “live streaming”, publiko por atmirá e “Amazon Yellow-Shouldered Parrots”, mihó konosí komo nos loranan, ku ta reabilitá na e parke, i tambe e publiko por interaktua ku e ekspertonan na Fundashon Echo. Despues di esaki, 4 ‘or di atardi lo tin un seshon di “Q&A” i e publiko lo tin e oportunidat pa hasi pregunta na e ekspertonan di Fundashon Echo. Por sigui e “live streaming” riba e página di Facebook “Bonaire Tourism”.
TCB i Fundashon Echo Boneiru ta ekstendé un invitashon na pueblo di Boneiru pa bin selebrá Dia di Mundu ku nos, dia 22 di aprel próksimo via Facebook “live streaming” for di parke Dos Pos.


text:
Segun planificacion e prome cargacion di vacuna Pfizer lo ta yegando Aruba otro siman. Ta trata aki di un cantidad di 11.700 dosis pa cuminsa vacuna nos comunidad.
Cuminsando dia 17 di februari te cu dia 21 di februari 2021 manera a wordo informa lo ta vacunando esunnan cu ta traha of ta duna cuido. Aki ta referi na entre otro empleadonan di Hospital, IMSAN, DVG, Dokter di cas, Specialista, Enfermero(a),Personal di casnan di cuido, Dentista, fisioterapista y demas trahadonan den cuido.
Entrante 22 di februari 2021 lo cuminsa vacuna nos comunidad di 60+. Nos adulto mayor cu ta den casnan di cuido lo haya bishita di un team special cu lo vacuna na e casnan di cuido, pashentnan drumi na cama (bedlegerig) famia por haci e peticion cerca dokter di cas pa e team mobil por pasa na cas y vacuna e persona. E servicio aki ta unicamente pa pashent drumi na cama.
E prome dos localidadnan cu lo wordo habri pa cuminsa cu e vacunacion ta Centro Deportivo Libertador Betico Croes na Santa Cruz y Teresita Center na San Nicolas. E localidad na Santa Cruz a wordo diseña specialmente pa por brinda servicio special na nos adulto mayor, di manera cu nan no mester para hopi largo riba nan pianan. Unabez cu yega na e localidad nos grandinan lo por sinta y tur servicio lo yega cerca nan na nan stoel. Pa esunnan cu ta den rolstoel lo no tin problema tampoco.
E dia ta yegando, si ainda bo persona no a registra haci esaki ainda door di download e Aruba Heath App of pasa na cualkier edificio di MFA sea cu ta Savaneta, Santa Cruz, Paradera of Noord pa asistencia cu registracion. E siman cu ta sigui nos lo keda duna mas informacion riba e planificacion di e vacunanan. Aruba ban vacuna, esaki ta e solucion pa por sali for di e pandemia aki.


text:
Despues cu a wordo conoci e caso yama “Panama Papers”, minister di Finansa sr. Angel Bermudez a declara na Bon Dia Aruba cu keto bay e centronan financiero rond mundo lo keda existi, ya cada un di nan tin su specialidad.
Panama como otro pais ta keda como un centro financiero internacional pa menciona nos continente. Pero tin mas centro financiero na Medio Oriente y Oriente manera Macau. Na Europa tambe entre nan Madeira, Hulanda.
Pero loke si e paisnan mester combati –segun minister Bermudez- ta e caracter y aspectonan ilegal y te hasta e aspecto criminal cu tin biaha e tipo di structura huridico aki ta wordo uza.
“Nan t’ey pa via cu tin un necesidad pa nan den e mundo comercial internacional”, el a bisa. E ta reitera cu e preocupacion ta cu organisacionnan relaciona cu mundo criminal tambe ta haciendo uzo di nan. “Esey bo tin cu ta alerta riba dje”, segun e mandatario.
E mandatario a bisa cu empresa offshore por funciona totalmente bou un structura legal na Aruba. E ta indica cu e tipo di empresa “offshore” tin su beneficio, pero e problema ta e uzo cu personanan di baho mundo ta haci cun’e; y esey ta loke mester keda vigila y te hasta cierto momento combati.
Aruba ta importa tur cos y e tipo di empresa aki ta facilita legalmente e tipo di operacion internacional aki. El a indica cu nos tin comerciante cu ta importa cu tin un cuenta na Merca, ya cu e ta facilita pa e comerciante paga fei di su mesun cuenta na Merca, unda mayoria di productonan ta wordo importa en bes cu cada bes e tin cu paga desde Aruba.
Pero e tipo di empresa aki por duna bo cierto momento idea pa bo haci cierto transaccion cu no ta legal; y esey ta punto cu cada pais mester fortalece su instrumento di control pa supervisa y evita ilegalidad.
Revision y control
E oficinanan manera PWH, KPMG, etc… tin globalmente nan propio reglanan di aceptacion tanto di clientenan como di trabou cu mester pasa den un revision of screenmento prome cu nan ta acepta un cliente nobo of un trabou nobo. Pero tin companianan mas chikito cu pa tin acceso na e placa nan ta haci cualkier cos.
E ta haya cu tur loke ta importante den e mundo financiero aki ta “reputacion”. E institutonan local cu ta supervisa entre nan Banco Central, MOT, OM (Ministerio Publico), nan mester haci nan trabou ora cu nan ta ripara cu tin participantenan di e sector ey cu no ta tene nan mes na e reglanan dañando imagen di e pais.
“Contra nan bo tin cu actua. Esey mi no tin duda riba dje, pasobra ta nan ta daña pa bo den exterior”, asina minister Bermudez a bisa.


text:
ORANJESTAD - Aruba Hotel & Tourism Association (AHATA) a tene su ultimo asamblea general pa 2022. Pa informa e miembronan di Aruba su progreso den reformanan di Landspakket, Presidente y CEO di AHATA, Tisa LaSorte a invita Sr. Ruben Goedhoop y Sra. Indra Zaandam pa presenta un update. Ruben Goedhoop ta Liaison di Aruba pa e Ministerio Hulandes di Asuntonan Interno y Relacion den Reino y Indra Zaandam ta Coordinadora encarga cu “Tijdelijke Werkorganisatie Aruba”. Hunto nan a informa riba e proceso di colaboracion entre Aruba y Hulanda pa yega na e reformanan necesario y a duna un splicacion di e progreso.
Eleccion di Hunta di Directiva pa aña 2023 tambe a tuma lugar durante e di tres asamblea di aña, segun reglanan di e asociacion. E hunta di otro aña ta consisti di 13 miembro; 11 miembro activo y 2 miembro aliado:
1. Paul Gielen – Renaissance Wind Creek Aruba (Chairman)
2. Joe Najjar – La Cabana (Vice-Chairman)
3. Warren Stanley – Tropical Bottling (Second Vice-Chairman)
4. Gabe Castrillon – Hyatt Regency (Treasurer)
5. Samuel Johnson – Barceló Aruba (Secretary)
6. Ewald Biemans – Bucuti & Tara
7. Steven Redkoles – The Ritz-Carlton, Aruba
8. Richard Roy – Eagle Aruba
9. Edgar Roelofs – Manchebo
10. Marin Bijl – Divi and Tamarijn
11. Simone Farci – Holiday Inn
12. Raoul Lemmerling – Aruba Marriott
13. Sharon Frankel-de Cuba – Aruba Bank
ORANJESTAD – Departamento di Asuntonan Economico, Comercio y Industria a base di informacion ricibi manera facturanan di importacion y gastonan relata na producion di webonan local a analisa y calcula e prijs nobo pa webo local, cu lo bira Afl. 6,65 pa un dozijn. Un aumento di Afl.1,02 pa dozijn. Asina e minister di economia a anuncia diamars, 6 di December. Mientrastanto Ee prijs nobo a drenta na vigor 5 december 2022, esta un dia prome.
(ADVERTORIAL)
ORANJESTAD - Como parti di A.T.A. su tarea di mercadea y maneha Aruba como destino turistico, tin diferente proyecto cu A.T.A. ta inverti aden. Ta trata aki di proyectonan tanto di mehoracion di producto como tambe proyectonan di desaroyo di producto. E proyectonan aki ta alinea cu e maneho nacional di turismo. Asina por bisa cu 90% di e gastonan di A.T.A. ta bay na mercadeo y di esaki entre 5% y 10% ta bay na nos producto turistico y e restante ta bay na mercadeo internacional.
ORANJESTAD - Awe, 5 di December 2022 pa 6or di atardi, sindicato FTA a yama un accion di protesta na El Gaucho Restaurant. Motibo di e protesta ta cu desde cu FTA a gana e referendum pa representa e personal na fin di Mei di e aña aki, no ta ricibiendo cooperacion di e empresa pa cu negociacion di un Contrato Colectivo di Trabao (CAO).
ORANJESTAD Vacation Rentals Professionals of Aruba (VRPA) ta sostene pa aplica room tax pa tur vacation rentals. Asina e asociacion cu a wordo funda na aña 2021 cu e meta pa defende e beneficionan di e industria di Vacation Rental na Aruba ta bisa diabierna. Segun e asociacion, nan ta den combersacion cu diferente stakeholders pa haci inicio na un etapa di colaboracion pa yega hunto na e mihor opcionnan pa profesionalisa e sector pa cumpli cu rekisitonan regulatorio. Ultimamente varios gremio ta pone enfasis riba e deber di vacation rentals pa cumpli cu impuesto, ta hopi importante na remarca cu ora ta papia di mercado di vacation rentals profesional, significa cu tur e companianan aki ta cumpli cu nan impuesto. VRPA ta sostene pa aplica room tax pa tur vacation rentals. VRPA ta den combersacion cu Departamento di Impuesto, AHATA y A.T.A. pa propone miho practicanan den regulacion incluyendo, cobransa, acuerdonan cu AirBnB y VRBO.
MIAMI – Aruba tin por lo menos 3 di e 23 miho resortnan all inclusive of cu ta ofrece un of otro tipo di servicio all inclusive segun un lista complia pa TripAdvisor y Expedia. Asina e portal di e canal di television mericano Today (di The Today show:red) ta raporta diabierna. E resortnan di Aruba cu a ‘make the list’, ta #5 Riu Palace Aruba, #10 Hilton Aruba Caribbean y #18 Aruba Marriott Stellaris Casino. Segun e lista, e hotelnan aki ta forma parti di e lista di 23 hotel cu ta ‘perfecto pa bo y bo famia’. Sigur un bon propaganda atrobe pa nos isla.


text:
Departamento di Cultura Aruba (DCA) durante añanan a bini ta duna su aporte constante na nos idioma Papiamento. Esakinan a bin ta sosode pa medio di proyectonan den colaboracion cu tercera parti, comunicadonan di prensa y nos proyectonan escolar di tur aña durante varios aña.
Sigur tambe pa menciona e colaboracion estrecho cu e docentenan di Papiamento na scolnan avansa cu aña pa aña ta aumenta. Nos Papiamento ta un responsabilidad di nos tur como Arubiano.
Nos instancia, fundacionnan y nos gobiernonan a cuminsa ta realisa e importancia di esaki. Un comprension cu Papiamento ta e herment, medio di comunicacion cu for di den bariga di un mama ta e medio di unificacion y comunicacion nos tur tin cu realisa.
No tin un idioma cu no tin su trayectoria, desaroyo y historia cu a dura durante centenares di aña. Tin ora tin sistemanan, concientisacion di su importancia, pioneronan cu a y ta traha duro y sigui contribui na e adelanto di reconocemento, su bon uzo, salvaguardia y promove pa garantisa su derecho di existencia.
Pero tur esaki ta depende di henter e pueblo, comunidad y den casnan di famia como fundeshi di nos sociedad. Ta importante pa señala cu no ta nos idioma so a adopta y adapta palabra, sino e idiomanan di mas uza riba mundo den transcurso di nan desaroyo tambe a haci esaki.
Idioma ta bibo! Ki bunita lo ta cu henter nos comunidad, docente, experto, instancia, scolnan (directiva y scol mes) y fundacionnan uni y conserva e sentido general di considera nos dushi Papiamento como medio unificado di mas importante di nos cultura.
Idioma ta den e aspecto di simbolo nacional di un pais. Tambe idioma ta carga tur pensamento y experiencia humano door di comparti cultura y identidad. P’esey Idioma ta e medio cu ta transferi cultura y nos mester cuid’e como nos Idioma y awendia tambe como nos Idioma Oficial.
Tin un Seccion di Idioma na Departamento di Enseñansa y nan ta prome yama pa traha maneho riba Idioma, nos dushi Papiamento.Tin un transcendencia di nos dushi Idioma Papiamento caminda hopi esfuerso ta ser haci.
Hopi momentonan di lucha y desaroyo. Un ehempel djis pa menciona algun; – Aprobacion di e Ortografia oficial di Aruba na 1976; – Instituto Linguistico Arubano (ILA) na 1986; – Comision pa reforma, elabora y amplia e ortografia oficial 1992;
Papiamento como materia na scol secundario/lista di palabra agrega como anexo na 2003; – Riba 21 di mei 2003 Papiamento como idioma oficial, caminda por dirigi carta oficial na Gobierno of instancianan oficial cu excepcion asuntonan di Corte y Notarial; – Ortografia di Papiamento na 2005 agregacion di esun di 2003; Introduccion di enseñansa multi-lingual (proyecto piloto) 2008; -E buki blauw ‘Vocabulario Ortografico’ a keda publica na 2009; – Manual Gramatica di Papiamento (sintaxis) na 2005;
– Estudio Bachelor Papiamento di 4 aña na 2018, unda varios corector di departamentonan di gobierno a keda forma; – Na 2020 trayecto cortico di bachelor Papiamento.
Esakinan ta djis pa menciona un par.Ta bon pa nos pensa y recorda cu oficialisacion di nos Idioma Papiamento ta y lo sigui yuda nos crea mas aprecio y stimula nos pa cu orguyo y amor siña conoce e historia di nos idioma materno bon y promove e uzo corecto di papi’e y skirbie.
Awendia nos ta mira Papiamento como idioma den diferente publicacion manera corant, revista, literatura, e parti cientifico linguistico, den medio di comunicacion manera radio, television, medionan social y internet.
Pa medio di lectura y disertacion den colegio di nivel academico, tambe por uza Papiamento of Hulandes den decreto gubernamental, den documento oficial y pa huramenta.
Ta di reconoce un iniciativa valioso cu Departamento di Enseñansa tin un pagina web www.papiamento.aw como fuente di informacion pa un y tur, specialmente pa hubentud escolar. Na 2018 na ocasion di Aña di Papiamento, DCA y hunto cu Fundacion Lanta Papiamento a haci actividadnan un aña largo relaciona cu nos Idioma Papiamento.
A haci proyectonan den pasado y ta sigui cu un bon relacion. Sin lubida pa menciona e bon relacion y cooperacion cu Fundacion Grupo Corector Aruba cu desde inicio a cuminsa e relacion di trabou como Grupo Corector Aruba.
DCA a publica un Buki Conmemorativo Cultural na Papiamento na 2018 titula ‘BaluArte’, caminda varios di nos baluartenan a ser treci den un luz. Y ta obtenibel ainda na nos librerianan.
Esaki como muestra di aprecio pa nos baluartenan y e trabou realisa riba tereno di servicio cultural, dunando respet y amor na nos idioma materno como idioma esencial pa cultura di Aruba.
A publica un buki di e Wantomba y Celebracion di San Juan, dera gay pa tur scolnan basico. Cultura nos tin cu bib’e! Manera nos Minister actual di Cultura sra. mr Xiomara Maduro ta bisa.
Departamento di Cultura Aruba ta hopi contento di por realisa su proyecto escolar pa scolnan avansa pa su di 12 edicion cu ta Arte di Palabra. Esaki ta un competencia di conta storia cortico y declama poesia na Papiamento stimulando e hobennan riba literatura, lesamento y skirbi Papiamento den su bon uzo.
E competencia aki lo tuma luga riba 8 di mei venidero. Mas y mas nos ta ripara cu e hobennan ta gusta esaki. Tin hoben ta keda participa y te hasta ora nan caba di studia ta sigui sea como MC of boluntario den e comision di Arte di Palabra.
Tambe lo ta e intencion di DCA y mirando nos ubicacion den John F. Kennedy Education Center hunto cu Departamento di Enseñansa pa bay traha mas estrecho. A pesar di cu nan ta cooperando cu realisacion di proyectonan escolar, na interes y beneficio di nos muchanan.
Meta ta pa stimula mas y mas nos yiunan y famia pa reconoce, conserva, conoce y practica e bon uzo di Papiamento tanto papia como skirbi. E aña aki nos ta celebra 35 aña di nos Status Aparte cu tabata e lucha largo di e pueblo di Aruba na defensa di nos identidad como Arubiano y derecho di autodeterminacion, na unda finalmente a surgi un pais nobo y autonomo for di dia 1 di januari 1986: Den e contexto aki a surgi tambe un rebalorisacion di e cultura local y di Papiamento como idioma nacional.
Pues hunto cu nos himno y bandera na aña 1976, Gobierno a aproba e ortografia di Papiamento di Aruba pa medio di un decreto gubernamental. Durante e lucha pa Status Aparte den añanan setenta un proceso di emancipacion di Papiamento a tuma luga den tur sector di sociedad entre otro den prensa, den servicio di gobierno, den Parlamento (Eilandsraad), den enseñansa y den expresion cultural.
Banda di e conmemoracion y celebracion aki, prensa, servicio di gobierno, Parlamento di Aruba, nos enseñansa y den expresion cultural mester sigui aporta na e desaroyo di nos dushi Idioma Papiamento y su bon uzo.
Esaki pa demostra y comparti e amor pa nos Papiamento, tanto pa traspasa esaki na nos hobennan como na e pueblo di Aruba en general. DCA y Comision Celebracion Dianan Nacional (CCDN) bou auspicio di Ministerio di Cultura ta duna su aporte cu e proyecto/actividad di Poeta di Patria.
Aki hoben y adulto por participa den un competencia di declama poesia na Papiamento y pratica su bon uzo. Stimulando e amor pa nos simbolonan nacional cerca grandi y chikito, conscientisando nos identidad di cual Papiamento tambe ta uno importante.
DCA, CCDN, MINFEC, Comision Promove Cultura y Fundacion Cultural di Festivalnan Folklorico ta duna espacio, oportunidad cu e Festival di Un Canto na Aruba su Himno y Bandera na grandi y chikito por participa y enrikece nos dushi Idioma Papiamento na e arte di canto y crea cancionnan nobo.
Esaki semper ta sosode den luna di maart di tur aña. Nos no por kita afo e trabounan cu a y ta ser haci door di tur esnan riba e tereno linguistico, educativo y DCA mes riba tereno cultural aportando na nos Papiamento.
Aunke semper ta keda na nos tur como Arubiano pa cuida y conserva Papiamento y su dinamismo. Como idioma nacional y idioma oficial nos mester duna Papiamento e balor cu e merece. Como un pais cu su idioma den desaroyo nos lo mester haci mas esfuerso di parti di nos tur pa engrandece. Nos mester reconoce cu ta danki na nos Papiamento nos tin


text:
ORANJESTAD,Aruba
Dilanti di parlamento un total di 32 argentino cu a bin bati na porta di parlamento pa ayudo. Esaki tin di haber cu e airoliña di COPA airlins no a hiba nan na cas bek. E turistanan aki a bin di vakanti na Aruba y mester a bula bay nan pais for di ayera caba. E decision di bin parlamento ta pa trata di papia cu un representante di pueblo riba nan situacion y cu e airoliña di COPA Airlins ta haciendo cu nan. Nan ta trata di comunica cu un representante di e airoliña pero ningun hende no ta contesta nan y tampoc nan no ta para responsabel pa nan por keda na un hotel y tampoco no a duna nan bon di cuminda pa nan por come. Segun e turistanan esaki ta un mal trato di e compaña di COPA airliñs. Awor nan ta na Aruba y nan no sa kico nan lo por haci pa nan bolbe nan cas bek. E grupo di argentine na Aruba ta gradici Holliday inn cu ainda nan tin un luga pa keda drumi tur anochi.


text:
Awe mainta a registra un bringamentu na porta di skol sekundario na St. Helena
Volensia ta sigui na porta di kola sekunadrio awe a tabata den bario di St Helena, un damita di un dje skolnan banda di otro a para warda e otro damita yega skol pa bao regla kuenta kune. Mirando e suseso e mayor di esun ku a kaba di yega a bai pa wak kiko ta tumando luga ku su yu. Mayor a mira ku sla a kuminsa kai i ela bai pa tene man di e agresor di su yu muhe. Na e momentu ei e mayor mes a risibi un wanta formal den su kara i manera kuero a pika shona a kuminsa buta sla bek. Maestronan den besindario a kore i para e pelea formal aki ku a resulta asta den loramentu abou riba kaya. Investigashon ta den man di polis. Shonan skol a kaba di kuminsa, ban serio si ke kos nan.


text:
Oranjestad:
Recientemente a tuma luga na Centro Deportivo Libertador Betico Croes e campeonato “Open Aruba 2022” di Aruba Karate Bond (AKB) den colaboracion cu Aruba Sport Unie (ASU). A habri e mainta cu un bunita desfile di e tres scolnan miembro di AKB, esta RyuBu-Kai Aruba (bou di presidencia di “sensei” Felix Tromp), Shotokai Aruba (bou presidencia di “sensei” Alberto Gonzalez Lujan) y SKIF Aruba (bou presidencia di “sensei” Gustavo Velasquez). Na e apertura di e campeonato a tuma tambe un minuut di silencio pa conmemora e miembro di directiva di AKB y miembro activo di SKIF Aruba, señor Silvano de Castro q.e.p.d.
Entrega di certificado
Despues a sigui cu entregamento di e certificadonan na e arbitro- y coachnan cu a pasa nan examen. Un pa un nan a wordo yama. Nan a ricibi nan certificado for di man di “sensei” Felix Tromp. Palabra di pabien ta bay pa: Shawn-Carl Solagnier, Tiana Tromp, Juan David Velasquez, Genesis Tromp, Jeshua Mejia, Olga Guaitarilla, Mariana Rodriguez, Edith Shaw Vargas, Bachera Marin, Andrés Piña, Lipika Motwani, Frederik Quandus, Jean Pierre Winterdaal, Jesus Calderon, Kyran Tromp y Zillion Brugés. Hopi bunita tabata e hecho cu e miembronan di seleccion 2022 tambe a pasa e examen exitosamente. Ta trata aki di Jeshua Mejia, Kyran Tromp y Zillion Brugés kende awor tin hopi bon conocemento di e reglamento di e Organisacion Mundial di Karate (WKF).
Registracion y resultado
Registracion pa participa na e campeonato “Open Aruba 2022” a sosode conforme e informacion riba e flyer di invitacion, unda a duna oportunidad pa registra te 9 di october 2022. Despues di dicho fecha no a permiti ningun registracion mas. Cu participacion di 54 karateka den nan respectivo categoria, e campeonato a dura practicamente henter dia. E publico por a goza di momentonan sublime unda por ehempel e “kumite” (bringamento) dentro di e categoria Masculino 12,13-14 aña, Masculino 16 -17 aña y e categoria Femenina Senior a causa hopi furor. Directiva di Aruba Karate Bond ta felicita e medayistanan cu nan tremendo resultado. Finalmente Aruba Karate Bond ta gradici Aruba Sport Unie, Stichting Sportsubsidie Aruba, Lotto pa Deporte, Comité Olimpico Aruba, tur instructor di karate, tur boluntario, tur mayor y tur karateka.
Oranjestad:


text:
Hues Eunice Saleh ta bira presidente Korte Komun di Hustisia pa Aruba, Kòrsou, St. Maarten i islanan
Entrante promé di yanüari, Eunice Saleh ta sigui Evert Jan van der Poel komo presidente di Korte Komun. Na 1984, Saleh a kaba su estudio VWO na Radulphus College i a bai studia Lei na Rijksuniversiteit Leiden. Na 1991 el a terminá su estudio ku éksito. Despues el a traha sinku aña komo abogado tantu na Ulanda i aki na Kòrsou. Na 1996 el a kuminsá su estudio di “Rechterlijk Ambtenaar”. Despues di e estudio aki, el a bira miembro di Korte di Hustisia na 1999. For di 2009, Saleh ta vise presidente i miembro di direktiva di Korte, enkargá ku direkshon riba e Kortenan di Promé Instansia na Kòrsou i Boneiru. Dia 27 di yanüari 2017, Eunice Saleh lo keda instalá ofisialmente despues di su nombramentu pa Resolushon Real. Euncie Saleh ta bira e di dos presidente femenino di Korte di Hustisia, despues di Lisbeth Hoefdraad ku a sirbi komo presidente promé ku Evert van der Poel. E tata di Eunice Saleh, Jaime Saleh, tabata presidente di Korte di 1979 te 1990.


text:
Diaranson recien, Centro di Bario Playa Pabao a tene un conferencia di prensa unda cu a brinda informacion tocante un grandioso celebracion pa dia internacional unda cu ta celebra e derecho di muchanan.
Manera hopi di nos ta altanto caba, den e weekend binidero lo bay celebra “Dia di Mucha” aki na Aruba. Durante e conferencia anteriormente menciona, a informa cu proximamente den e fin di siman binidero Centro di Bario Playa Pabao lo ta organisando nan celebracion pa cu e dia special aki.
Pa e motibo aki directiva di Centro di Bario Playa Pabao ta duna reconocemento na nos muchanan den un solo actividad grandioso na Playa Pabao.
E actividad aki lo ta tumando luga diabierna dia 18 di november. E actividad lo cuminsa pa 3’or di merdia y lo termina pa 8‘or di anochi. Nos muchanan lo tin e gran oportunidad di disfruta di varios diferente entretenimento cu lo tin disponibel na e sitio. Ta conseha tur e muchanan bini cu nan zwempak pa motibo cu entre otro, e muchanan lo por hunga den “waterslide”, bula riba trampolin y den dinojump, hunga den luchtkasteel, monster truck, pinta cara y participa na den varios diferente wega.
Tambe e muchanan lo tin e oportunidad unico pa gana un celular. E actividad ta dirigi pa mas tanto muchanan di entre 4 pa 12 aña, mirando cu tin wega cu e muchanan lo hunga uno cu otro sinembargo ta duna bon bini ta tur muchanan pa yega e actividad aki cual lo tin un entrada completamente gratuito cu un bar (sin bebida alcoholico) y un cushina cu prijsnan special pa dia di nos muchanan.
Pa 6’or lo cuminsa un ora di locura cual lo keda sigui pa un show “Di Mucha Pa Mucha” cu presentacion di gruponan di baile y solistanan hubenil cu lo deleita tur presente cu presentacionnan unico y memorabel.
Ademas di e informacion general di e actividad, tambe a anuncia cu e prome 300 mucha cu atende e actividad aki lo ricibi un recuerdo di e dia aki den forma di un tas di regalo.
Di e manera aki Centro di Bario Playa Pabao lo celebra Dia di Mucha y lo duna nos muchanan reconocimento riba e dia importante aki. Ta invita un y tur pa uni cu e directiva y laga nos manera un famia grandi asisti na e actividad aki cu nos muchanan na Centro di Bario Playa Pabao.
E directa a expresa “pues mayornan nos ta warda boso y bin compaña bo yiu(nan) na e actividad aki.”
Tambe nan a duna un danki di curason na Vertegenwoordig van Nederland na Aruba (VNO), y Asociacion pa Trabou Hubenil Arubano (ATHA) pa nan contribucion na e actividad aki.


text:
Rotaract Club of Aruba ta presenta pa di 4 aña consecutivo, YOU Inc. Seminar 2018. E meta di YOU Inc. Seminar ta alinea cu Rotaract Club of Aruba su meta pa promove desaroyo profesional y personal di e comunidad di Aruba. E participantenan na e seminario aki lo ricibi “tips and tricks” valioso pa uza como herment den nan profesion y bida personal.
Our international speaker James Michael Lafferty inviting YOU and elaborating on WHAT he is going to speak about at the YOU inc. seminar 2018.#RotaractAruba #YouInc2018 #LiveYourBestLife #MakeADifference #D7030 #ProfessionalDevelopment #PersonalDevelopment
Posted by Rotaract Club of Aruba on Friday, May 4, 2018
Abo ta fada di lesa e triunfo(nan) di otro hende? Abo a yeg’i puntra bo mes: “Dicon ami no por ta exitoso manera otro hende?”, “Dicon mi no a trece cambio den mundo of mi comunidad ainda?”. Si bo a yega di puntra bo mes e preguntanan aki, YOU Inc. Seminar 2018 ta pa bo! Bo futuro ta cuminsa awor!
E topiconan cu a selecta e aña aki ta basa riba e retonan cu ta wak den e arena profesional riba nos isla. Door di e evaluacion aki a yega na e desicion di busca oradornan cu por elabora extensivamente riba e temanan aki, cu nan trayectoria y experiencia. E aña aki e tema di e seminario ta “Live Your Best Life!”, “Biba bo mihor Bida!”. Cu esaki ta desea di inspira tur individuo pa ta e miho version di nan mes y biba “mindful”.
E topiconan cu lo trese dilanti ta: “work-life balance”, “personal branding” y “Leadership & Navigating Your Career”.
“Work-life balance”, ta un reto awendia pa hopi persona den e area laboral. E expertonan lo siña e participantenan na e seminario con por traha conscientemente pa haya e balansa aki den nan bida. E otro topico “personal branding”, lo siña cu nos tur ta un “brand” riba nos mes, y tambe lo siña con pa pone bo mes den e miho luz, pa asina bo representacion exterior refleha bo cualidadnan cu bo ta para p’e, y kier wordo relaciona cu ne.
E ‘keynote speech’ di “work-life balance” y “personal branding” lo wordo duna door di James Michael Lafferty, e speaker internacional invita pa e seminario aki. E tin experiencia como CEO di diferente compania grandi manera Coca Cola, Procter & Gamble, BAT y awor CEO di Fine Hygienic Holding na Dubai. James a traha pa Procter & Gamble pa 24 aña, unda el a crece den e compania y a bira e prome General Manager pa Procter & Gamble su Near East Business. James tambe tin e pensamento pa yuda e comunidad y ta para tras di diferente causa comunitario rond mundo y den su carera.
E di tres topico cu lo wordo discuti ta: “Leadership & Navigating Your Career”. Leadership ta hopi importante pa enfoca riba dje den tur persona y nivel den un organisacion. Ronella Tjin Asjoe-Croes, CEO di Aruba Tourism Authority N.V., cu ta un ‘trailblazer’ den su ramo, lo elabora riba e topico aki. Ronella Tjin Asjoe-Croes a ricibi diferente reconocimento manera; “Woman of the Year 2014” y “Caribbean Tourism Director of the Year 2015 ”. El a funciona den diferente Board y Comision na Boneiro y Aruba, incluyendo comision nacional socio-economico, proteccion natural y cultural. Ronella a forma parti tambe den e “Aruba Junior Chamber”.
YOU Inc. Seminar 2018 lo tuma lugar dia 2 di juni den Alhambra Ballroom for di 9or di mainta pa 2or di merdia. Rotaract Club of Aruba ta encurasha pa inverti den bo mes, y bin amplia bo conocemento y tin un diasabra diferente cu usual, cu lo agrega balor na bo desaroyo.


text:
E Radisson GM’s Challenge Careda di Relay Masculino & Femenino a tuma luga den fin di siman ultimo y a pone 16 ekipo masculino y 8 ekipo femenino, consistiendo di e asociadonan di Radisson Aruba Resort Casino & Spa bataya contra otro y contra e elementonan di e isla su costa noord-west. Ganadornan masculino di e prome luga, John Villar & Ranzinho Tromp, y ganadornan femenino di e prome luga, Audrey Wolff & Sofia Boekhoudt, a wordo acompaña pa tur participante na momento cu nan a ricibi nan trofeonan y regalonan, rondona pa un paisahe mahestuoso, durante e bahada di solo. E programa di e evento, cuidadosamente compila y ehecuta pa e Gerente Ehecutivo Asistente Lourdes Geerman, a inclui e cantamento di e cantica di GM Challenge, door di Rebecca Santos Do Nacimento, y e presentacion di Old Brass Selection, un steel band en bibo. IBISA, e autoridad deportivo riba e isla, a yuda lansa e competencia y a registra e resultado cu fichanan di tempo bisti pa cada individuo. E careda a cuminsa cu e bendicion di e resort su Gerente General Mark Frances, un coredor entusiasma tambe, y e motor tras di e iniciativa. E prome ekipo masculino a caba e ruta dificil den 32.32.558 minuut, mientras cu e prome ekipo femenino a conclui nan careda den 22:48.857 minuut. E formato di e careda, den cual cada participante masculino a core 4K den un relay di ekipo di dos hende, y cada participante femenino a core 2K den un relay di ekipo di dos hende, a combina asociadonan cu diferente nivelnan di condicion y a crea un oportunidad pa berdadero colaboracion y sosten mutuo. Na final di e careda, e miembronan di famia y amigonan di Radisson Aruba Resort Casino & Spa a uni cu e participantenan pa wak e wega di FIFA Copa Mundial 2014 entre Hulanda y Costa Rica, bou di un tent, riba un plasma screen gigantesco, cu coi bebe y pasapalo. E atardi tan disfruta a culmina cu vuurwerk riba e ruinanan, cu Gerente General Mark Frances primintiendo un evento ripiti den algun luna, den un ambiente diferente pero igualmente entretenido. Entre e top finalistanan masculino, Manuel Reyes y Orvin Croes na di dos luga, y Sandrick Tromp y Steve Lacle na e di tres luga. Entre e top finalistanan femenino, Brigitte Hernandez y Marilu Erasmus na di dos luga, y Norma Lacle y Elizabeth Cordoba na di tres luga. Mark Frances tambe a gradici e miembronan di e comision di GM Challenge, Margarita, Marina, Melissa, Mina, Marvinia y Lourdes pa nan dedicacion increibel y trabou duro.
Amsterdam Manor Beach Resort cu su prome 10K run
May 15, 2015 0
Clasico Himno & Bandera 2015 Roadbike & MTB
March 16, 2015 0


text: Diahuebs anochi a drenta informe di un caso di atraco arma na cas di un hende cu ta traha na un lugar di catochi na Noord, mesora a dirigi patruyanan na e sitio. Na yegada di e patruya a bin compronde cu aki ta trata un caso di atraco unda 2 persona bisti na preto cu arma di candela a comete atraco riba un trahador di lugar di catochi. E atracadornan a laga e dama tur traumatiza y un ambulans A bini na e sitio. E atraco aki a fracasa ya cu nan no a logra bay cu nada ya cu e dama no ta anda cu placa.


text:
Te ainda 158 hende a muri na Kòrsou di COVID. Grip Spañó (òf Kabouter aki*), ku manera COVID tambe ta un virus kontagioso respiratorio (influenza), a mata 142 hende na Kòrsou na 1918.
Segun De Geneeskundige Organisatie in de Kolonie Curaçao, 23 òktober 1919, un total di 100 hende a muri na Punda/Otrobanda, 14 na Santa Rosa, 22 na Santa Maria i 6 na Barber pa un total di 142 pa motibu di Grip Spañó. Mester remarká ku sigun Direktor di Servisio di Salubridat, dr. Nathaniel Waterman, e tempu ei no tabatin obligashon pa informá ora un persona fayesé, loke por a influensiá e sifranan. Un echo ta ku Koloniaal Verslag 1919 a hasi menshon di un kantidat apnormal di redukshon di nos poblashon.
E grip Spañó a kue tur hende na mundu for di base i èkspertonan a realisá ku mester traha riba un bakuna, prinsipalmente ora e Grip Spañó a kambia i produsí un variante mas mortal. Grip Spañó ku a mata desena di mión di hende na mundu a pone ku èkspertonan a start búskeda di un bakuna kontra di e diferente tiponan di influenza.
Awe ku tin un bakuna, COVID a bira mas bien un pandemia ku ta keda na bida pa esnan ku no ke bakuná. E hendenan aki ta muriendo, infektando otro, kousando tristesa den muchu hogar. Ademas, e pandemia ta kosta nos miónes na gastu inesesario den salubridat (ku lo subi premi), e ta stroba akseso na kuido di hende malu i ta responsabel pa dekresementu ekonómiko, oumento di desempleo i problemanan mental.
T’esaki ta e preis ku ami i miles di YDK mester paga pasombra nos si a asumí nos responsabilidat individual i kolektivo?
Willemstad, Kòrsou
* https://alexdavidrosaria.blog/2020/04/12/awe-ta-coranavirus-pero-100-pasa-e-infekshon-kabouter-a-mata-hopi-hende-aki/


text:
Un Corte di Guagemala a dicta sentencia contra un docente y trahadonan di Ministerio di Educacion acusa di abuso sexual riba 22 mucha, durante e ultimo añanan.
E histórico sentencia a dicta 27 aña pa e delitonan di violación sexual y agresión sexual riba Armando Filiberto Vaidez Juárez, alias “El Profe”, pa motivo di a abusa sexualmente di “Eliza”, un mucha indigina di 15 aña di edad, kendenan pa motivo di su protección no a menciona su nomber.
Según investigacionnan, Vaidez Juarez a eherce su poder como director di Coordinación Departamental di e cartera educativo y a viola e menor entre 2018 y 2020, ora cu e mucha tabatin apenas 12 aña.
Vaidez Juárez ta e prome di 22 maestro di e sistema di educación publico acusa pa abuso sexual di 22 mucha.


text:
Internacional: Dia di e persona Soltero ta wordo celebra 11 di november. E fecha aki a wordo estableci originalmente na China na Universidad di Nankin desde aña 1993. E fecha aki ta conoci tambe como 11/11 y ta un fecha cu ta busca pa baha e nivelnan di stress den e sociedad China unda cu matrimonio ta un paso hopi importante, principalmente serca e ser masculino. Di 1993 pa awor e dia aki a pasa pa henter mundo cu ta pone atencion ariba e nificacion di e celebracion. E fecha aki tin como meta pa celebra e “orguyo” di ta soltero y awor a bira un di e celebracionnan mas importante den comercio online.
Ta hopi negoshi ta probecha di e fecha aki pa pone campañanan di benta hopi atractivo pa cual de Dia di Soltero a comberti su mes den Dia Mundial di Shopping. Na China, ariba e dia aki e bentanan online tambe pa mira con nan ganashinan ta hopi mas cu normal, pues e ta wordo considera manera un Black Friday chines.


text:
Tempo: Awe anochi: parcialmente nubla cu un awacero local den marduga y mayan: parcialmente nubla cu un awacero breve
temperatura maximo 34 grado celsius, temperatura minimo 28 grado celsius indice di calor (heat index) den y rond di oranan di merdia: 36 pa 42 grado celsius uv index: 12
bahada di solo : 6:37 pm, subida di solo : 6:29 am.
biento: zwak te modera for di direccionan inicialmente entre zuidwest cu zuid, despues zuid cu zuidoost; forsa 2 te 4 (7 te 30 km/ora, 4 te 16 nudo).
situacion general di tempo pa proximo 24 ora: diferencianan ahinda chikito den precion di aire
den caribe lo mantene e biento zwak te modera. Segun horcan fiona ta alejando su mes for di
area di caribe biento lo bai tuma su curso normal. humedad den region lo combina cu e
biento relativamente zwak y e calentamento di dia pa induci localmente mas nubia den
region. spera localmente un awacero breve cu tambe chance chikito pa lamper cu strena.
localmente awacero por ta modera te pisa y causa molester.
condicionan maritimo/ estado di lama: na partinan proteje di costa: leve na partinan zuid: generalmente modera na partinan oost te noordwest di costa: generalmente modera
debi na e direccionan no usual di biento lama lo ta modera te localmente poco ruw na cierto localidadnan na parti oost, zuid y noordwest.
aviso/ alerta: Ta pidi usuarionan di lama y doñonan di boto chikito pa bai cu cautela na partinan di costa oost, zuid te noordwest.
fenomenonan special: ningun
tempo tropical significante:
1.horcan fiona tabata situa na 50 km noord-noordoost
di north caicos island, y ta move noord- noordwest
cu 15 km/ora. fiona no ta un peligro pa region local.
2. un area di precion abou den atlantico sub-tropical
a bira deprecion tropical nr.8. e sistema tabata situa
na 1785 km west- zuidwest di azoren y ta move noord cu
17/km ora. e sistema aki no ta di importancia pa caribe.
3. un ola tropical fuerte na zuidoost di area di caribe
tin un chance medio grandi y grandi di sigui desaroya
den proximo 2 te 5 dia mientras e ta move west te
west-noordwest.
potencial di awacero pa proximo 24 ora: 1 te 5 mm; localmente esaki por varia.
registracion di temperatura (grado celsius) y awacero (mm) den ultimo 24 ora (8’am pa 8’am):
airport : max 32 / min 27 / 0.0 mm
westpunt: max 32 / min 28 / 0.0 mm
sta rosa: max 33 / min 28 / 0.0 mm
pronostico di tempo pa proximo 3 dianan: parcialmente nubla cu un awacero breve. Biento lo ta for di direccion noordoost te zuidoost zwak te modera; temperatura (grado celsius)
max / min lo ta: 34 / 28


text:
“Mi lo no postpone mas, mi pais merese un cambio”
“Mi lo no postpone mas”, asina e hoben adulto Edjean Semeleer a laga sa ora cu a wordo puntra con bin e a subi lista politico e biaha aki. Ta asina cu Edjean Semeleer a wordo pidi door di varios partido durante periodonan anterior pa subi lista politico, pero semper su respuesta tabata “Ainda no”, awel esaki segun Edjean ta e aña. Ariba e pregunta con bin partido POR, e a contesta cu serca POR e a sinti su mes mas na cas mirando e profesionalismo, e plan di salida y tambe pa kiko e partido ta para pe.
Pa Edjean, e debate di Millennials a dune aun mas motibo mirando reaccionnan cu e tabata haya for di no solamente Millennials pero tambe for di personanan di mas edad respect politica na Aruba.
Mirando cu Edjean no ta desconosi den nos comunidad, no a straña nos cu e lo ta bogando pa eleva nos cultura, herencia cultural y tambe e parti di cultural entrepreneurship unda cu segun Edjean cu e si ta di pensamento cu su ideologianan cu Cultura y Arte por trese mas ingreso den caha di gobierno si acaso wordo planea, ehecuta y maneha correctamente.
Segun Edjean, ta hopi por wordo hasi pero ta nos mesun hendenan ta esnan cu lo tin cu contribui tambe ora cu ta toka nan nan parti, esta ora di paga nan debernan pa asina Gobierno por sigui hasi e inversionnan necesario.
Nos ta sigur cu nos lo por conta cu un persona manera Edjean, mirando no solamente e parti artistico, pero tambe e parti cu e como persona a experencia siendo commerciante, esta entrepreneur. “Mi a sa di experencia diferente faceta den mi bida unda cu mi tambe a experencia triunfo, bon experiencia, experiencianan menos mucho bon y tambe caida, pero asina mes tur dia ta lanta y ta pensa con mas e por hasi pa hiba su isla dilanti”.
Nos ta desea Edjean Semeleer tur clase di exito den e hazaña nobo den su bida y ta spera cu e lo por haya su debido apoyo di no solamente di su fanaticonan pero tambe di Aruba henter.


text:
Tin señalnan serio cu e situacion economico actual no ta bon. No ta intencion di ta e profeta di mal noticia, pero prensa ta obliga di contempla e situacion manera e ta y raporta. No tin nada cu por hustifica yuda crea un imagen positivo cu no t’ey. A transcuri dos luna di aña 2016 y no ta sinti un cambio positivo compara cu e situacion manera 2015 a termina. Un analisis di e cifranan di entrada total y di impuesto di gobierno riba henter 2015, publica pa Banco Central recientemente, ta duna bastante di pensa.
Entrada total di gobierno a subi cu apenas 3,9 miyon florin aña pasa, di 1118 pa 1122 miyon florin. Entrada di impuesto a crece cu 32 miyon, mientras cu impuesto di ganashi a trece 67,5 miyon mas aden cu 2014, a base di e cobranza adelanta di e impuesto aki den e sistema nobo di paga na momento di declara (Voldoening op Aangifte, VAS). E aumento di impuesto di ganashi no tin relacion cu desaroyo di economia na 2015 mes, pasobra e ta referi na ganashi realisa e aña anterior. E aumento di entrada total den porciento tabata solamente 0,2%, entre otro pa motibo di un caida fuerte di entrada cu no ta impuesto di 24,1%. Esaki ta representa principalmente e caida grandi den entrada di dividend di companianan estatal. Un señal cu esakinan tampoco ta pasando den nan miho momento y un señal cu gobierno mester ta cuidadoso cu saca dividend, pa e companianan por keda cu suficiente reserva pa por haci nan inversionnan necesario.
E aumento di impuesto di ganashi menciona ta camufla e caida cu tabatin den otro tipo di impuesto cu hunto ta duna un imagen di un economia cu no ta creciendo adecuadamente: loonbelasting a cay cu 5,5%, impuesto riba importacion a cay cu 2%, accijns riba tabaco, bebida sterki y cerbes a baha cu 8,2%, principalmente bao di un caida fuerte di importacion di tabaco. E incremento chikito riba bebida sterki y cerbes (di resp. 0,8% y 1%) realmente no ta refleha e expectativa crea pa e aumento considerabel registra di turismo. Un posibel splicacion ta cu e turista actual ta consumiendo bastante menos, cual por tin su posibel causa den e ‘turista’ Venezolano cu no a bin pa gasta placa, sino pa saca placa di ATM. Por cierto por observa den e aña aki cu e fluho di turista for di e pais bisiña a bira considerablemente menos, loke por tin di haci cu e cambionan politico despues di e victoria di oposicion na december aña pasa. Na Aruba por a nota cu e sector hotelero mes a cuminsa bira preocupa cu e situacion, unda e cantidad di turista cu ta permanece na e hotelnan a cuminsa sufri di e competencia di otro acomodacion.
Ta talbes demasiado tempran den aña pa por tin un comprobacion a base di cifra confiabel, si tin cambio den e situacion economico compara cu 2015. E temor ta existi cu cierto medida tuma recientemente, manera e aumento di salario minimo mas halto cu loke inflacion ta hustifica, y cu un economia cu no ta dunando señal cla di ta creciendo, lo por conduci na mas perdida di empleo. Pakico esey? Ta conoci cu tin hopi empresa cu na e momento aki ta haciendo un esfuerso grandi pa mantene nan hendenan na trabao. E aumento di 2,5% di salario minimo lo tin su influencia tambe riba e salarionan mas halto tambe, cu semper tin e tendencia pa aumenta despues cu e salario minimo subi. Esaki lo significa aumento di prima social y medico tambe, cu consecuencia considerabel pa payroll. Mas den curso di e aña aki lo por mira e rumbo cu economia lo tuma.
Di su parti gobierno ta pone tur su cartanan riba e reapertura di e refineria, loke pa e aña aki lo por significa un inicio di e trabaonan preparatorio, cu segun varios declaracion por tuma entre un aña y mey, y dos aña. Esakinan lo por envolve varios contratista cu anteriormente tabata opera riba tereno di e refineria caba y por trece cierto empleo cun’e. Esaki lo resulta den entrada pa gobierno tambe den forma di belasting y prima. Naturalmente ta demasiado tempran pa sa si e reapertura lo tuma luga y kico lo ta e beneficionan a corto plaso. Si e plan aki no cristalisa, probablemente gobierno lo mester implementa otro medida pa aumenta entrada, loke na su turno lo afecta poder di compra di tur ciudadano.
En todo caso e cifranan presenta aki ta un señal cla cu probablemente crecemento economico na 2015 no a yega ni cerca di e 5% di crecemento nominal cu gobierno a spera. Cu esaki, e Producto Interno Bruto (PIB, GDP) pa 2015 no lo alcansa e nivel spera di 5000 miyon y automaticamente esaki tin consecuencia pa calculacion di e deficit di gobierno, relaciona na GDP, cu lo resulta mas halto. Mientras gobierno ta di opinion cu tur cos ta bay biento en popa, 2016 no ta mustra di bira un aña facil, ni cu reapertura realisa.


text:
Manera ta konosí temporada di orkan ta kuminsá di 1 di yüni te ku 30 di novèmber. Den e periodo akí e chèns ta grandi ku Kòrsou por hañele ku molèster i situashonnan di alerta pa ku mal tempu.
Directie Risicobeheersing & Rampenbeleid (DRR) ta e direktorado den ministerio di Asuntunan General, ku ta duna atenshon na tur lokual mester pa garantisá i salbaguardiá na un manera efektivo i efisiente, bida, kontinuidat sosial, medio ambiente i vienes di pais Kòrsou, promé, durante i despues di un krísis òf kalamidat. Nan ta enkarga k’e responsabilidat pa apliká e lei pa kalamidat, Landsverordening Rampenbestrijding.
Den su afan pa halsa e seguridat di habitantenan i minimalisá e konsekuensianan ku e temporada aki por trese kuné, koleganan di DRR konhunto ku algun kolega di e ‘rampenbestrijdingsorganisatie’ (RBo) a partisipá na e ‘National Hurricane Conference’ di 21 te ku 24 mart na Orlando.
E meta di e ‘National Hurricane Conference’ tabata pa haña i gana mas konosementu riba tópikonanan ku tin deber ku orkan e.o. pa ku preparashonnan, mètodo pa reakshoná mas lihé, limitigashon di e konsekuensianan, salvaguardá bida, vienes i komunikashon. E konferensia tambe tabatin komo meta interkambiá di idea i eksperenshá ku koleganan den region di e.o. Bahamas, Puerto Rico, Bermuda i Merka.
E maneho di DRR ta pa dediká mas i mas atenshon na prevenshon, preparashon i limitashon pa kualkier krísis òf kalamidat ku por sosodé na Kòrsou. Esaki ta konta tambe pa riesgonan di orkan. DRR ta sigui ku e preparashonnan pa no solamente e temporada akí, pero tambe pa e hopi otro temanan riesgoso ku nos por haña nos mes kuné manera e.o. derame di Krudo (oilspill), pániko masal, terorismo, eksploshon i mas.
Importante tambe ta pa habitantenan ta konsiente di lokual nan mes por hasi den un situashon di alerta manera orkan dor di p.e. tin un plan di kalamidat, tin un pakete di emergensia, prepará i limpia bo kas/kura pa temporada di orkan.
Bishitá i like nos paginá di FB: www.facebook.com/RisicobeheersingCuracao
Download e app: kalamidat den App store òf Google play, pa bo ta bon prepará i keda bon informá!


text:
Felis ta e hende ku ta para firme no opstante e pruebanan ku e ta pasa aden. Ora e pasa e pruebanan ku éksito, lo e risibí bida komo premio, un korona ku Dios a primintí esnan ku ta stim’É.
Salmo 5:3
SEÑOR, mainta Bo ta tende mi bos; pareu di dia habri mi ta presentá Bo mi kaso i mi ta warda bo kontesta. Un felis siman pabo .
Lukas 2:14
‘Gloria na Dios den altura i pas na mundu pa e hendenan ku ta agradá Dios.’ Dios bendishona bo y un felis siman.
Isaias 30:18
Sinembargo SEÑOR ta buska un chèns pa mustra boso su bondat. L’E lanta pa tene kompashon ku boso, pasobra SEÑOR ta un Dios di hustisia. Felis tur ku ta sper’É. Un felis siman Dios bendishona bo.


text:
Manera nos Lider Evelyn Wever-Croes ta bisa: ‘Un pais no por progresa si su pueblo no tin cuido di salud di calidad’. Ta netamente progreso riba e tereno aki, ta loke mas e habitantenan di e casnan cu mi ta bishita ta anhela. P’esey MEP tin skirbi como un di su prioridadnan mas halto: mehora cuido y salud.
Pueblo preocupa
Hopi persona cu mi scucha durante mi bishitanan ta accentua e echo cu algo drastico mester tuma lugar pa corta e tempo di espera pa bay un cita cerca nos specialistanan. Hopi ta esnan cu ta prefera di no warda 5 pa 6 luna y ta dicidi di haci gastonan riba nan mes pa bay Venezuela of Colombia pa haya cuido medico. Sigur un situacion cu nos no por sigui ignora y cu atencion real mester keda duna na dje.
MEP tin solucion
Pa corta e tempo di espera MEP lo dirigi e maneho di nos cuido medico riba 4 punto:
- Trece dokternan di exterior pa un temporada cortico, pa asina nan por yuda nos propio profesionalnan;
- Trece nos hoben graduadonan den medicina den region traha na Aruba;
- Amplia orario di operacion y orario pa haci test p’asina por atende mas cliente ariba un dia;
- Inverti mas den nos empleadonan.
MEP kier prevencion
Un otro aspecto hopi importante cu MEP ta enfoca riba dje, ta e parti di prevencion. Hopi di nos hendenan ta sufri di por ehempel presion halto, sucu of colesterol. Den mayoria caso un dieta balansa por preveni e enfermedadnan aki y of por reduci esakinan. Lastimamente cu berdura y fruta ta masha caro mes, cual hopi biaha ta conduci cu nan no ta keda hopi cumpra. Pa e motibo aki mes, MEP ta bay percura pa baha prijs riba productonan saludabel y alabes lo bin cu programanan educativo con pa nos por biba un bida saludabel.
Cuido cerca pashent
Por ultimo MEP kier percura pa trece e cuido mas cerca di e pashent. Dos proyecto cu MEP kier realisa pa por duna contenido real na e parti aki ta cu lo percura pa traha un Centro Medico den e area di Paradera/Santa Cruz y lo percura pa IMSAN bira un hospital manera inicialmente tabata e intencion.


text:
Teremoto
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un teremoto (òf temblor) ta sakudimentu di (lithosfer òf "earth's crust"). E plachinan tektóniko ta kuminsa skùif, primi òf pasa bou di otro. Kasi tur temblor ta surgi 30 km òf mas den lithosfer òf "earth's crust", pero tin ku ta surgi 700 km den lithosfer. Mayoria di teremoto (temblor) ta surgi ront di Oséano Pasífiko, Indonesia, Nueva Zelandia, Nieuw-Guinea, Hapon, Aleoeten, Alaska i den area rondo di Laman Mediteranio, Himalaya, kosta west di Nort i Sur Amérika, i den otro oséano nan riba mundu. Hopi teremoto (temblor) ta surgi di un moveshon di e plachinan tektóniko (ta un pida di lithosfer òf "earth's crust").
E plachinan tektóniko unda mundu ta eksistí 7 pida grandi i diferente pidanan chikitu ta move semper pokopoko mm pa mm banda di otro den diferente direkshon i ta trese deformashon di e plachinan.
Dor di e movementu di e plachinan ta surgi energia tremendo ku ta trese preshon den fraktura, ora ku e preshon subi di mas e plachinan ta kuminsa sakudi. Esei ta teremoto (temblor), ei ta surgi energia ku ta plama bai manera un moveshon di ola (golfbeweging), e punto kaminda ku e teremoto a surgi, e sentro di gravedat ei ta yama hiposentro i e area vertikal riba dje (riba tera) ta e episentro. E intensidat di temblamentu den forma di un sirkel den area ront di e episentro ta yama isoseist. Seismologia ta e siensia di teremoto den geologia.
Plachi karibeño[editá | editá fuente]
E plachi karibeño ta un di esun nan chikitu ku ta kore kasi bou di tur islanan chikitu i tambe Haiti, Santo Domingu i e paisnan Mexico, Colombia, Venezuela. Tur aña ta surgi un teremoto (temblor) riba kosta di Venezuela meimei di Maracaibo i Caracas un parti grandi di e area aki no ta habitá, daño ku surgi ta den naturalesa. Henter e kosta venezolano ta kore riba fraktura di e plachi karibeño ta mesun plachi ku a kousa e teremoto di 12 di yanüari 2010 na Haïti.
Teremoto na Haïti[editá | editá fuente]
Na Haïti 12 di yanüari 2010 tabata 4.53 ora di atardi ku tera a kuminsa tembla e teremoto (temblor) a surgi 15 km foi Port-au- Prince, kapital di Haïti. E teremoto tabatin un magnitut 7 riba eskala Richter. E teremoto tabata esun di mas fuerte foi aña 1770 riba Haïti, mas ku 200.000 mil hende pèrdè nan bida, e daño riba e isla tabata enorme. Na aña 1946 tabatin teremoto mas fuerte riba isla Hispañola ku un magnitut 8.1 riba eskala di Richter e episentro tabata riba Santo Domingo. 1790 hende a pèrdè nan bida.
Temblornan chikitu[editá | editá fuente]
Temblornan chikitu ta kousá di aktividatnan bou tera, manera hundimentu di minanan bieu òf kueba di piedra kalki, burakunan kuminda a saka gas, eksperimento ku atombòm.
Temblor den laman[editá | editá fuente]
E fondu di laman por lanta diripiente bini ariba ora ku e plachi oseániko pasa bou di e plachi kontinental ora nan primi riba otro i por surgi un temblor i despues un tsunami. Den besindario di un isla òf kontinente, kaminda ku laman no ta hundu e por hisa fondu di laman ku e masa di awa bini ariba kuné. E teremoto di 26 di desèmber 2004 den laman na kosta di Atjeh provinsia di Sumatra (Indonesia) a desparsé un parti di e siudat Banda Aceh kompletamente 167.000 hende a bira viktima. Dia 11 di mart 2011 a surgi e teremoto 130 km dilanti kosta di Hapon ku magnitut 9.0 riba eskala Richter unda e plachi pasifiko ku a pasa bou di e plachi oroaziatiko i lanté 30-40 meter ariba ku a kousa un tsunami destruktivo ku ola 10 meter haltu, hasi hopi daño riba e pais unda 23.000 hende a pèrdè nan bida. Teremoto bou di oséanonan hundu ta hopi difísil pa lokalisá ei no ta surgi tsunami.